## Rješenje o oduzimanju dozvole za obavljanje poslova s vrijednosnim papirima od 1. kolovoza 2005. do 31. srpnja 2006. godine Vrijednosnicama Osijek d.o.o. iz Osijeka

### NN 90/2005 (25.7.2005.), Rješenje o oduzimanju dozvole za obavljanje poslova s vrijednosnim papirima od 1. kolovoza 2005. do 31. srpnja 2006. godine Vrijednosnicama Osijek d.o.o. iz Osijeka

# KOMISIJA ZA VRIJEDNOSNE PAPIRE REPUBLIKE HRVATSKE

**1804**

Na temelju odredbi članka 12. točka 5., članka
41. stavka 2. i članka 52. stavak 1. točka 16. i stavka 6. Zakona o tržištu
vrijednosnih papira (»Narodne novine« br. 84/02),
Komisija za vrijednosne papire Republike Hrvatske, u predmetu oduzimanja
dozvole za obavljanje poslova s vrijednosnim papirima brokerskom društvu
VRIJEDNOSNICE OSIJEK d.o.o. za poslovanje s vrijednosnim papirima, Osijek,
Kapucinska 25/I1, MBS: 030058309 na sjednici održanoj 14. srpnja 2005.,
donijela je

## RJEŠENJE

1. Brokerskom društvu VRIJEDNOSNICE OSIJEK
d.o.o. za poslovanje s vrijednosnim papirima, Osijek, Kapucinska 25/II, MBS:
030058309, oduzima se dozvola za obavljanje svih poslova s vrijednosnim
papirima od 1. kolovoza 2005. godine do 31. srpnja 2006. godine.

2. Brokerskom društvu VRIJEDNOSNICE OSIJEK
d.o.o. za poslovanje s vrijednosnim papirima, Osijek, Kapucinska 25/II, MBS:
030058309 neće se oduzeti dozvola za obavljanje svih poslova s vrijednosnim
papirima ukoliko od 1. kolovoza 2005. godine do 31. srpnja 2006. godine ne
nastupi bilo koji od razloga za oduzimanje dozvole propisan odredbama članka
52. stavka 1. Zakona o tržištu vrijednosnih papira.

3. Ovo rješenje objavit će se u »Narodnim
novinama«.

```
Obrazloženje
```

```

```

Komisija za vrijednosne papire Republike
Hrvatske (dalje u tekstu: »Komisija«) je postupkom nadzora utvrdila da
brokersko društvo VRIJEDNOSNICE OSIJEK d.o.o. za poslovanje s vrijednosnim
papirima, Osijek, Kapucinska 25/II (dalje u tekstu: «Društvo») tijekom dužeg
vremenskog perioda nije postupalo u skladu s odredbama Zakona o tržištu
vrijednosnih papira (dalje u tekstu: »Zakon«). Komisija je utvrdila da je
Društvo tijekom vremenskog razdoblja od 13. siječnja 2004. do 29. lipnja 2004.
god. za svoje nalogodavatelje vršilo transakcije
dionicama različitih izdavatelja ne postupajući pritom pažnjom dobrog
stručnjaka, odnosno, Društvo nije postupalo sukladno odredbi članka 59. stavak
1. Zakona. Naime, Društvo je u predmetnom razdoblju u više navrata realiziralo
naloge za prodaju dionica više dioničkih društava na jednoj burzi po cijeni
koja je bila niža od ponude za kupnju istih dionica u isto vrijeme, a koja je
bila istaknuta na drugoj burzi. Takvo postupanje utvrđeno je pnlikom prodaje dionica društva Riviera
d.d., Poreč od 22. siječnja 2004. godine; prodaje dionica Istraturista
d.d., Umag 2. veljače 2004. godine; prodaje dionica Zlatni Rat d.d., Bol 6.
veljače 2004. godine; prodaje dionica Apartmani Medena d.d., Trogir 12. veljače
2004. godine; prodaje dionica društva Belišće d.d., Belišće 13. i 27. veljače 2004. godine te 3. i 4. ožujka
2004. godine; prodaje dionica Elke d.d., Zagreb 26.
veljače 2004. i 13. travnja 2004. godine; prodaje dionica Arenaturista
d.d., Pula 2. ožujka 2004. godine; prodaje dionica Proficio
d.d., Zagreb 2., 3., 4., 13. i 25. veljače 2004. te 1. i 4. ožujka 2004. godine
i 5. siječnja 2005. godine; prodaje dionice Slavonskog privatizacijskog
investicijskog fonda d.d. 13. siječnja 2004. godine, 18., 19., 24., 25., 27.
veljače 2004. godine, te 1. i 4. ožujka 2004. godine; prodaje dionica Atlantske
plovidbe d.d. 12. siječnja 2005. godine; prodaje dionica Slatinske
banke d.d. 18. travnja 2005. godine i 29. lipnja 2005. godine; prodaje dionica
društva Korifej d.d. 19. travnja 2005. godine; prodaje dionica društva Hoteli
Makarska d.d. 28. travnja 2005. godine, prodaje dionica društva SN Holding d.d.
3. lipnja 2005. godine; prodaje dionica društva Valamar
Holding d.d.  28. travnja 2005. godine; kao i prodaje dionica Podravke
d.d., Koprivnica 8. rujna 2004. godine.

Nalozi koji su se odnosili na naprijed navedene
transakcije nisu odmah i bez odgode, sukladno odredbi čl.
66. stavka 6. Zakona bili izloženi na trgovinskom sustavu burze. Postupajući na
taj način, Društvo je realizirao naloge za prodaju predmetnih dionica po
cijenama koje nisu odgovarale interesima njegovih nalogodavatelja.
Predmetne dionice su kontinuirano bile prodavane po nižim cijenama, iako je
Društvo znalo da su cijene dionica u istom trenutku na drugoj burzi bile
cjenovno povoljnije za nalogodavatelja.

Jednako tako, Komisija je utvrdila da je Društvo
propustilo na vlastitim nalozima naznačiti da se radi o takvoj vrsti naloga,
što je bilo dužno učiniti sukladno odredbi članka 66. stavak 4. Zakona.

Nadalje, člankom 64. stavkom 1. Zakona propisano
je da je ovlašteno društvo obvezno novčana sredstva koja mu doznače nalogodavci
u svrhu plaćanja vrijednosnog papira ili novčana sredstva od prodaje
vrijednosnih papira držati na odvojenom računu ili odvojenim računima (račun
nalogodavca), koji su posebno u tu svrhu otvoreni kod ovlaštenih institucija.
Sredstva s računa nalogodavca ostvarena prodajom vrijednosnih papira ovlašteno
društvo je obvezno doznačiti isključivo u korist računa nalogodavca, sukladno
članku 64. stavku 3. Zakona.

Komisija je nadzorom utvrdila da Društvo nije
sredstva dobivena prodajom dionica izdavatelja Hoteli Makarska d.d., od 13.
travnja 2004 (burzovne oznake: HMRM —R-A), isplatilo u potpunosti nalogodavatelju, već su mu i prije prodaje isplatili manji
iznos u gotovini. Vršeći isplatu novca od prodaje dionica nalogodavatelja
u gotovini i to prije nego što su dionice prodane, Društvo je postupilo
protivno odredbama članka 64. Zakona.

Sukladno odredbama članka 15. stavka 2. Zakona,
kada utvrdi nezakonitosti i nepravilnosti Komisija će rješenjem izreći
odgovarajuću mjeru propisanu zakonom.

Slijedom navedenog, valjalo je Društvu oduzeti
dozvolu za obavljanje svih poslova s vrijednosnim papirima od 1. kolovoza 2005.
godine do 31. srpnja 2006. godine. Međutim, sukladno točki 2. izreke dozvola se
neće oduzeti ukoliko unutar navedenog vremenskog razdoblja ne nastupi bilo koji
od razloga za oduzimanje dozvole propisan odredbama članka 52. stavka 1. Zakona
o tržištu vrijednosnih papira.

Sukladno odredbama članka 8. stavka 4. Zakona,
ovo rješenje objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali
se protiv istog može pokrenuti upravni spor podnošenjem tužbe Upravnom sudu Republike
Hrvatske u roku 30 dana od dana primitka ovog rješenja.

Klasa: UP/I-041-02/04-01/12

Urbroj: 567-04/05-04

Zagreb, 14. srpnja 2005.

Predsjednik Komisije

**Miljenko** **Fičor**, v. r.

Rješenje, NN 90/2005-1804